כלביים

[ממוזער|[קויוט אוכל נבלה]]
[ממוזער|[שועל מצוי]]
[ממוזער|[זאב הרעמה]]
[ממוזער|[זאב טלוא]]
[ממוזער|[כלב הבית מגזע כלב רועים שלטי]]
[ממוזער|[פנק]]
**כַּלְבִּיִּים** (שם מדעי: Canidae) היא משפחה בסדרת הטורפים.

תפוצת המשפחה על פני מרבית שטחי היבשות בעולם, למעט מדגסקר, טאיוואן, הפיליפינים, בורנאו, גינאה החדשה, אוסטרליה, ניו זילנד, אנטארקטיקה ומרבית איי האוקיינוסים. לאוסטרליה ולגינאה החדשה הגיעו מינים מסוג כלב בהתערבות האדם.

בארץ ישראל מצויים המינים תן זהוב (*Canis aureus*), זאב מצוי (*Canis lupus*), שועל מצוי (*Vulpes vulpes*), שועל צוקים (*Vulpes cana*), ושועל החולות (*Vulpes rueppelli*). הפנק (*Vulpes zerda*) נצפה בארץ בעבר, אך כנראה נעלם מנוף הארץ.

## מבנה גוף
הגדלים משתנים בתוך המשפחה. אורך גופם וראשם 35 ס"מ – 1.6 מטר, אורך הזנב 12–56 ס"מ ומשקלם בין 1 ל-80 ק"ג. הפנק הוא הקטן ביותר בעוד שזאב מצוי הוא הגדול ביותר. בעבר היו מינים יותר גדולים כשהגדול ביותר היה האפיסיון. הזכרים על פי רוב גדולים מהנקבות.

רוב סוגי הפרווה אחידים בצבעם (שומרים על ספקטרום משתנה) אולם מספר מינים בעלי פרווה מקושטת בפסים ובכתמים.

למשפחה גוף שרירי וארוך, חזה עמוק וצר, גפיים דקות וארוכות, זנב רחב ושעיר, אוזניים זקופות. ארבע אצבעות ברגליים האחוריות וחמש בקדמיות.

## אזורי מחיה
המשפחה חיה באזורים רבים. ממדבריות עד לשדות שלג. למחסה הם משתמשים במחילות, מאורות וגומחות בקרקע ובהרים. מספר סוגים חיים ביום, בלילה וחלק בכל שעות היממה. הם פעילים כל השנה.

## התנהגות
הכלבים הולכים על פי רוב על אצבעותיהם בלבד, חלקם על רוב כף הרגל. במהירות מרבית הם עוברים לדהירה. הם אינם מיטיבים לטפס על עצים, מלבד השועל האפור ושועל הראקון המטפסים בזריזות כשל חתול.

חוש הראייה מפותח, חושי השמיעה והריח מפותחים ביותר אף הם. הטרף ניצוד במרדף בשדה פתוח או על ידי מארב. המזון משתנה בכל מין ובהתאם לעונה ולאזור המחיה, תלות במזון מהצומח קיימת אצל מינים רבים.

מספר סוגים, בעיקר הגדולים, נעים בלהקות של עד 30 פרטים, בחיפוש אחר טרף בעל מסה גדולה מהם. מרבית הסוגים הקטנים צדים לבדם או בזוגות, בעיקר מכרסמים וציפורים. מרבית הכלביים חיים בטריטוריה קבועה, שהמאורה במרכזה.

## רבייה וגידול צאצאים
נקבות ממליטות פעם בשנה, 2–13 ולדות להמלטה. תקופת ההריון הממוצעת היא 63 יום. הגורים נולדים חסרי ישע ועיוורים אך מכוסים בשיער דליל. על פי רוב מטפלת הנקבה בגורים, בעוד שהזכר ושאר חברי הלהקה עוזרים במרבית המקרים. בגרות מינית לאחר שנתיים לערך. תוחלת חיים לפחות 10 שנים ברוב הסוגים.

## אבולוציה
תיעוד המאובנים מגיע לסוף האאוקן בצפון אמריקה ואירופה, תחילת האוליגוקן באסיה, סוף הפליוקן בדרום אמריקה, פלאוקן באפריקה, אמצע ההולוקן באוסטרליה.

משפחת הכלביים (Canidae) כוללת כיום כ-37 מינים חיים הם חיים במגוון בתי גידול – יערות, טונדרות, סוואנות, מדבריות, אזורים טרופיים ואזורי אקלים מתון מסביב לעולם, והם חלק מקבוצת הטורפים (Carnivora). היחסים האבולוציוניים ביניהם נחקרו במשך שנים באמצעות מבנים אנטומיים ובהמשך גם באמצעות גנטיקה מולקולרית, שחשפה קשרים פילוגנטיים מדויקים יותר ואף סחף גנטי ורביית כלאיים בין מינים שונים. 

#### מוצא מוקדם ואב קדמון
הכלביים התפתחו לאחר ההכחדה הגדולה של הדינוזאורים לפני כ-66 מיליון שנים באמריקה הצפונית, כחלק מקבוצת הטורפים (Carnivora). לפני כ-50 מיליון שנה (סוף הפלאוקן/תחילת האאוקן-אוליגוקן) התפצלו שני הענפים הראשיים של הטורפים: *caniformia* (“דמויי כלב”) ו-*feliformia* (“דמויי חתול”). ענף דמויי כלב הביא להתפתחות הכלביים. המאובן של פרוהספרוקיון (*Prohesperocyon wilsoni)*, מייצג את אחד מאבותיהם הקדומים ביותר של הכלביים עם מאפיין טיפוסי כגון היעדר השן טוחנת השלישית העליונה.

במהלך האאוקן והאוליגוקן המשפחה התפלגה לשלוש תת-משפחות:

* הספרוקיוניים מ-42 עד31 מיליון שנה, שרבים מהם היו קטנים ובעלי יכולת טיפוס. 
* בורופגיים (*Borophaginae*) היו גדולים יותר ומגוונים, חיו בצפון אמריקה מ-34 עד 2.5 מיליון שנה, מבנה לסתותיהם היה חזק ומותאם לשבירת עצמות. 
* כלבים (*Caninae*) הקבוצה היחידה ששרדה עד היום, המכילה את כל הכלביים החיים בימינו. 

#### התרחבות גאוגרפית
עד סוף המיוקן (7–8 מיליון שנה), נדדו צאצאי תת-משפחת הכלבים דרך ברינגיה (גשר הברינג היבשתי שחיבר את אמריקה הצפונית עם אסיה) אל אסיה ומשם לאירופה ולאפריקה, תוך התפצלות אבולוציונית למינים שונים של שועלים, זאבים, תנים המוכרים לנו שם היום. 

## מיון הכלביים
**מיון הכלביים החיים**:
* שבט: כלבים (*Canini*)
** תת-שבט: כלבים (*Canina*, מוגדר גם כ"כלביים דמויי-זאב")
*** סוג: כלב (*Canis*)
**** מין זאב ערבות (*Canis latrans*)
**** מין זאב מצוי (*Canis lupus*)
***** תת-מין כלב הבית (*Canis lupus familiaris*)
**** מין זאב אדמוני (*Canis rufus*)
**** מין זאב אלגונקווין (*Canis lycaon*)
**** מין זאב חבשי (*Canis simensis*)
**** מין תן זהוב (*Canis aureus*)
**** מין זאב זהוב אפריקאי (*Canis lupaster*)
*** סוג ומין יחיד: דול מצוי (*Cuon alpinus*)
*** סוג ומין יחיד: זאב טלוא (*Lycaon pictus*)
*** סוג תן (*Lupulella*)
**** מין תן שחור-גב (*Lupulella mesomelas*)
**** מין תן לבן-פס (*Lupulella adusta*)
** תת-שבט כלביים דרום-אמריקאים (*Cerdocyonina*)
*** סוג ומין יחיד: זאב הרעמה (*Chrysocyon brachyurus*)
*** סוג ומין יחיד: זאב היער (*Speothos venaticus*)
*** סוג: שועל דרום אמריקני (*Lycalopex*)
**** מין שועל הפמפס (*Lycalopex gymnocercus*)
**** מין שועל דרווין (*Lycalopex fulvipes*)
**** מין שועל ארגנטינאי אפור (*Lycalopex griseus*)
**** מין שועל ארגנטינאי לבן (*Lycalopex vetulus*)
**** מין שועל ערבות פרואני (*Lycalopex sechurae*)
**** מין שועל קולפאו (*Lycalopex culpaeus*)
*** סוג ומין יחיד: שועל הסרטנים (*Cerdocyon thous*)
*** סוג ומין יחיד: שועל קטן-אוזן (*Atelocynus microtis*)
* שבט שועלים אפורים (*Urocyonini*)
** סוג שועל אפור (*Urocyon*)
*** מין שועל אפור מצוי (*Urocyon cinereoargenteus*)
*** מין שועל איים אפור (*Urocyon littoralis*)
* שבט: שועלים (*Vulpini*)
** סוג שועל-רקון (Nyctereutes)
*** מין שועל-רקון מצוי (Nyctereutes procyonoides)
*** מין שועל-רקון יפני (Nyctereutes viverrinus)
** סוג ומין יחיד שועל אוזנן (*Otocyon megalotis*)
** סוג שועל (*Vulpes, "שועלים אמיתיים")*
*** מין שועל החולות (*Vulpes rueppelli*)
*** מין פנק (*Vulpes zerda*)
*** מין שועל מצוי (*Vulpes vulpes*)
*** מין שועל הכף (*Vulpes chama*)
*** מין שועל צוקים (*Vulpes cana*)
*** מין שועל קורסאקי (*Vulpes corsac*)
*** מין שועל שלג (*Vulpes lagopus*)
*** מין שועל מקרוטיס (*Vulpes macrotis*)
*** מין שועל מהיר (*Vulpes velox*)
*** מין שועל חיוור (*Vulpes pallida*)
*** מין שועל בנגלי (*Vulpes bengalensis*)
*** מין שועל חול טיבטי (*Vulpes ferrilata*)

## קישורים חיצוניים

* 

## הערות שוליים

*
קטגוריה:בעלי חיים שתוארו ב-1817
קטגוריה:טקסונים שתוארו בידי גוטהלד פישר פון ולדהיים
קטגוריה:משפחות יונקים